Id-Direttiva tal-Kunsill
tal-21 ta’ Diċembru 1977
Dwar l-approssimazzjoni tal-liġijiet ta' l-Istati Membri dwar il-muntaġġi nterni ta’ vetturi bil-mutur (identifikazzjoni tal-kontrolli, tell-tales u indikaturi)
(78/316/KEE)
IL-KUNSILL TAL-KOMUNITAJIET EWROPEJ,
Wara li kkunsidra t-Trattat li jistabilixxi l-Komunità Ekonomika Ewropea, u b'mod partikolari l-Artikolu 100 tiegħu,
Wara li kkunsidra l-proposta mill-Kummissjoni,
Wara li kkunsidra l-opinjoni tal-Parlament Ewropew [1],
Wara li kkunsidra l-opinjoni tal-Kumitat Ekonomiku u Soċjali [2],
Billi l-ħtiġiet tekniċi li vetturi bil-mutur għandhom jissodisfaw skond il-liġijiet nazzjonali jirrelataw inter alia għall-identifikazzjoni tal-kontrolli, it-tell-tales u l-indikaturi;
Billi dawn il-ħtiġiet ivarjaw minn Stat Membru għall-ieħor; billi hu għalhekk neċessarju li l-Istati Membri kollha jadottaw l-istess ħtiġiet jew b'żieda ma' jew minflok ir-regoli eżistenti tagħhom, sabiex, b'mod partikolari, jippermettu l-proċedura ta' l-approvazzjoni tat-tip tal-KEE li kienet is-suġġett tad-Direttiva tal-Kunsill 70/156/KEE tas-6 ta' Frar 1970 dwar l-approssimazzjoni tal-liġijiet ta’ l-Istati Membri li għandhom x’jaqsmu ma’ l-approvazzjoni tat-tip ta’ vetturi bil-mutur u l-karrijiet tagħhom [3], kif emendata bid-Direttiva 78/315/KEE [4];
Billi hu rakkomandat li jiġu abbozzati l-ħtiġiet tekniċi sabiex ikollhom l-istess mira bħal-ħidma li qed titwettaq dwar is-suġġett fil-Kummissjoni Ekonomika għall-Ewropa tan-NU u bħal ċerti ħtiġiet tekniċi adottati mill-Organizzazzjoni Internazzjonali għall-Istandardizzazzjoni (ISO)
Billi l-approssimazzjoni tal-liġijiet nazzjonali li jirrelataw għal vetturi bil-mutur tinvolvi r-rikonoxximent reċiproku minn Stati Membri tal-kontrolli mwettqa minn kull wieħed minnhom abbażi tal-ħtiġiet komuni,
ADOTTA DIN ID-DIRETTIVA:
Artikolu 1
Għall-iskopijiet ta' din id-Direttiva, "vettura" tfisser kwalunkwe vettura bil-mutur maħsuba għall-użu fit-triq, li jkollha mill-inqas erba' roti u veloċità massima ddisinjata li taqbeż il-25km/siegħa, bl-eċċezzjoni ta' vetturi li jimxu fuq il-linji, tratturi u makkinarju għall-agrikoltura u vetturi tax-xogħolijiet pubbliċi.
Artikolu 2
Ebda Stat Membru ma jista' jirrifjuta li jagħti approvazzjoni tat-tip tal-KEE jew approvazzjoni tat-tip nazzjonali ta' vettura għal raġunijiet li jirrelataw ma' l-identifikazzjoni tal-kontrolli, it-tell-tales u l-indikaturi, jekk dawn jissodisfaw il-ħtiġiet stabbiliti fl-Annessi I sa IV.
Artikolu 3
Ebda Stat Membru ma jista' jirrifjuta jew jipprojbixxi l-bejgħ, ir-reġistrazzjoni, id-dħul fis-servizz jew l-użu ta' kwalunkwe vettura għal raġunijiet li jirrelataw ma' l-identifikazzjoni tal-kontrolli, iit-tell-tales u l-indikaturi, jekk dawn jissodsifaw il-ħtiġiet stabbiliti fl-Annessi I sa IV.
Artikolu 4
Kwalunkwe emenda neċessarja sabiex jiġu adattati l-ħtiġiet ta' l-Annessi I sa V għall-progress tekniku għandha tiġi adottata skond il-proċedura stabbilita fl-Artikolu 13 tad-Direttiva 70/156/KEE.
Artikolu 5
1. L-Istati Membri għandhom idaħħlu fis-seħħ id-disposizzjonijiet neċessarji sabiex jikkonformaw ma' din id-Direttiva fi żmien 18-il xahar min-notifika tagħha u għandhom minnufih jinfurmaw lill-Kummissjoni b'dan.
2. L-Istati Membri għandhom jassiguraw li t-test tad-disposizzjonijiet ewlenija tal-liġi nazzjonali li huma jadottaw fil-qasam kopert b’din id-Direttiva jkun kkomunikat lill-Kummissjoni.
Artikolu 6
Din id-Direttiva hija ndirizzata lill-Istati Membri.
Magħmula fi Brussel, il-21 ta' Diċembru 1977.